દેશભરમાં હાલ મહાભિયોગ બાબતે ચકચાર છે. કાયદા મુજબ મહાભિયોગ રાષ્ટ્રપતિ અને સુપ્રીમ કે હાઈકોર્ટના જજને પદ પરથી દૂર કરવા ચલાવાય છે. બંધારણની કલમ ૬૧, ૧૨૪ (૪), (૫), ૨૧૭ અને ૨૦૧૮માં આપેલી વિસ્તૃત નિયમાવલી મુજબ મહાભિયોગને રાજ્યસભામાં રજૂ કરવા માટે ઓછામાં ઓછા પચાસ સાંસદોના હસ્તાક્ષર અને તેમના વિરુદ્ધના સજ્જડબંધ પુરાવા આવશ્યક છે. કોંગ્રેસ અને અન્ય વિરોધ પક્ષોએ સુપ્રીમ કોર્ટના ચીફ જસ્ટિસ શ્રી દીપક મિશ્રા સામે મહાભિયોગની દરખાસ્ત રજૂ કરી ભારે હોબાળો મચાવ્યો. કોંગ્રેસી અને સાથી પક્ષોની આ હરકત અનેક સવાલો ખડા કરે છે. શું આટલા મોટા લોકશાહી દેશમાં માત્ર પચાસ સહી થઈ જાય એટલે મુખ્ય ન્યાયમૂર્તિ પદભ્રષ્ટ થઈ શકે ? નૈતિકતાનું પણ કંઈ મૂલ્ય ખરું કે નહીં ? કપિલ સિબ્બલ અને ગુલામ નબી આઝાદે ઇમ્પીચમેન્ટ મોશન માટેની નોટિસ રાજ્યસભાના ચેરપર્સન વેંકૈયા નાયડુને આપતી વખતે કહેલું કે, અમે ચીફ જસ્ટિસ સામે સજ્જડ પુરાવા સાથેની દરખાસ્ત મૂકીશું. પણ વેંકૈયા નાયડુએ કાયદાના નિષ્ણાતો અને લૉ ઓફિસરની સલાહ બાદ કશું નક્કર ન જણાતા દરખાસ્ત ફગાવી દીધી છે. ચીફ જસ્ટિસ શ્રી દીપક મિશ્રા સામે કોંગ્રેસે મૂકેલા પાંચ આક્ષેપોમાં ઉત્તર પ્રદેશમાં પ્રસાદ એજ્યુકેશન ટ્રસ્ટ દ્વારા ચલાવાતી મેડિકલ કૉલેજનું કૌભાંડ, ન્યાયતંત્રમાં ચાલતા ભ્રષ્ટાચારને લગતી અરજીઓ દબાવી રાખવી, મનસ્વી રીતે વર્તન કરી સિનિયર જજોને મહત્ત્વના કેસો ન સોંપવા, ખોટી એફિડેવિટ કરીને જમીન મેળવવી અને સત્તાનો દુરુપયોગ કરીને સંવેદનશીલ બાબતોને લગતા કેસ ચોક્કસ બેચને જ મોકલવા તેવા હતા.